KIRJALLINEN KYSYMYS E-0619/98 komissiolle esittäjä(t): Gijs de Vries (ELDR) (9. maaliskuuta 1998)

Aihe: Toimenpiteet kansainvälisten julkisten hankintojen lahjontaa vastaan

Lahjonta vaikuttaa usein julkisen sektorin infrastruktuuria koskevien hankintasopimusten myöntämiseen kehitysmaissa. Yritysten on toisinaan vaikea luopua lahjusten tarjoamisesta pelätessään menettävänsä sopimukset kilpailijoille.

Lahjonnalle voisi olla vakava isku, jos EU:n jäsenvaltiot sopisivat, että tietyt myyntisopimusten luokat olisivat valvottujen tarjouskilpailumenettelyjen alaisia. Näiden menettelyjen mukaisesti esimerkiksi Maailmanpankkia voitaisin pyytää valvomaan avoin tarjouskilpailu kaikkien EU:n vientiluotto- ja takuutoimistojen tukemien myyntien osalta tietyissä sovituissa hankeluokissa. Maailmapankilla on jo talon sisäistä asiantuntemusta pankin rahoittamia hankkeita varten laadituista vastaavista menettelyistä ja se voisi kehittää maksuperusteisen palvelun vientiluottotoimistoille. Samanlaisia tarkastusjärjestelyjä voitaisiin kehittää myös julkisen sektorin hankkeiden laitteiden ja palvelujen suoria toimittajia varten.

Ottaen huomioon hyvän johtamisen, oikeudenmukaisen kilpailun ja taistelun kansainvälistä rikollisuutta vastaan, aikooko komissio tutkia tätä ajatusta EU:n jäsenvaltioiden kanssa, jolle myös kansainvälisiä raha-asioita käsittelevä hallitusten välinen ryhmä 24 antaa tukensa?

Komission jäsenen Anita Gradinin komission puolesta antama vastaus (19. toukokuuta 1998)

Tiedonannossaan 21. toukokuuta 1997 unionin lahjonnantorjuntapolitiikasta ((KOM(97) 192 lopullinen. )) komissio puolsi laaja-alaista lahjonnanvastaista strategiaa, joka kattaa julkiset hankinnat, lahjusten verovähennyskelpoisuuden, maksusuoritukset, mustat listat, ulkoisen avun ja yhteistyön.

Komissio on keskustellut Maailmanpankin kanssa tavoista, joilla ne voisivat yhdessä torjua lahjontaa yhteisön ulkopuolisten maiden avun yhteydessä. Komissio ja Maailmanpankki ovat yhtä mieltä siitä, että lahjonta on järjestelmään liittyvä ongelma, joka pitäisi torjua usealla tasolla, mukaan lukien hankintasopimukset. Komissio selvittää parhaillaan, minkä Afrikan ja Keski- ja Itä-Euroopan maiden kanssa se voisi aktiivisemmin toimia yhteistyössä lahjonnan torjumiseksi.

Tiedonannossaan 11. maaliskuuta 1998 julkisista hankinnoista ((KOM(98) 143 lopullinen. )) komissio sitoutui valvomaan, että edunsaajamaa noudattaa täysin yhteisön hankintoja koskevia sääntöjä tehdessään sopimuksia, jotka rahoitetaan yhteisön varoilla sekä unionin tekemiä sopimuksia, jotka on laadittu kahdenkeskisten tai alueellisten sopimusten puitteissa.

Tavalliset asiakirjat, useat sopimukset, pöytäkirjat ja säännöstöt asettavat petoksen ja lahjonnan osalta etujen suojaamiseksi sääntöjä, joita voidaan soveltaa kun yhteisön edut ovat kyseessä. Nämä säännöt ovat tärkeä viitekehys silloin, kun näistä asioista keskustellaan yhteisön ulkopuolisten maiden kanssa, erityisesti ns. hyvän hallinnon periaatteen yhteydessä.

Maailman kauppajärjestön monenkeskinen työryhmä keskustelee näkökohdista, jotka liittyvät julkisiin hankintoihin. Tarkoituksena on saada aikaan monenkeskinen velvoittava sopimus, joka mahdollistaisi avoimen politiikan ja menettelytavat sekä tehostaisi huomattavasti lahjonnantorjuntaa hankintasopimuksia tehtäessä.

OECD:n asettama vientiluottotyöryhmä, johon osallistuvat kaikki jäsenvaltiot ja komissio, keskustelee, miten OECD:n ulkomaisten valtioiden virkamiesten kansainvälisten liiketoimien lahjonnantorjuntaa koskevaa sopimusta voidaan soveltaa vientiluottojen myöntämiseen.